# Standard mail til alle nye frivillige

#### Kære nye frivillig i Ungdommens Røde Kors!Stort tillykke og velkommen som frivillig i Ungdommens Røde Kors! Vi er SUPER glade for at kunne byde netop dig velkommen til vores klubaktivitetet eller lektiecafé. Her i mailen har vi samlet en række praktiske informationer, så du kan få en god start og finde svar på eventuelle spørgsmål.

Om Ungdommens Røde Kors
Ungdommens Røde Kors (URK) er Danmarks største humanitære ungdomsorganisation med ca. 26 lokalafdelinger, 4000 frivillige – og mere end 10.000 børn og unge som benytter sig af vores aktiviteter landet over. Vores formål er at arbejde for og med udsatte børn og unge gennem aktiviteter, der både er afhjælpende og forebyggende. Vi ønsker at skabe et samfund, hvor alle børn og unge oplever at være noget særligt for nogen.

Om klubaktiviteter og lektiecaféer
URK’s klubber og lektiecaféer giver børn og unge et trygt frirum fra hverdagen. Børnene, der kommer i klubberne, møder frivillige, der ser og anerkender dem som de er, og de får mulighed for at skabe nye venskaber, styrke deres sociale færdigheder og modtage positiv voksenkontakt. I lektiecaféerne får børnene støtte til deres lektier og hjælp til at opbygge en lyst til læring – ikke som en fortsættelse af skolen, men som et sted, hvor der er plads til at fejle, stille spørgsmål og tage en pause. Klubaktiviteterne og lektiecaféerne henvender sig ofte til børn og unge fra familier, der på forskellige måder er udsatte, og i nogle tilfælde er dette det eneste fritidstilbud, børnene og de unge har i lokalområdet.

Din forberedelse inden start
For at give dig den bedste introduktion har vi et online introkursus på platformen FABO, som alle nye URK-frivillige skal gennemgå. Kurset: ***Intro til Ungdommens Røde Kors*** giver dig en grundig introduktion til organisationen. Du kan tilmelde dig her: [**https://fabo.org/urk/introurk**](https://fabo.org/urk/introurk)**.**

Læs også vores samværs- og frivilligpolitik, som er vigtige for, at alle føler sig trygge og respekterede i URK’s fællesskaber: [**https://www.urk.dk/boernesikkerhed-og-samvaerspolitik**](https://www.urk.dk/boernesikkerhed-og-samvaerspolitik)**.**

Din rolle som frivillig
Din rolle som frivillig gør en stor forskel for de børn og unge, der kommer i aktiviteten. I klubberne er der fokus på leg, fællesskab og nærvær, og i lektiecaféerne støtter du børnene med deres faglige udvikling i et trygt og afslappet læringsmiljø. Du vil modtage en frivilligkontrakt, som beskriver dine ansvarsområder, herunder forventet fremmøde, sygdom og afbud, kommunikation og muligheden for at få en anbefaling som frivillig.

Praktisk information om børneattest
Som frivillig i URK **ska**l du godkende, at vi må indhente en børneattest fra politiet. Når du modtager besked i din e-Boks, skal du derfor hurtigt give dit samtykke. Det er en vigtig del af vores sikkerhed og tryghed for både dig og børnene.

Hold dig opdateret
Vi opdaterer vores frivillige gennem vores Facebookgruppe og via e-mail om alt fra mødedatoer og fælles arrangementer til årets kalender med aktiviteter. Til jul og før sommerferien holder vi en afslutning for børn, unge, frivillige og familier, hvor der er masser af sjov og mulighed for at markere vores fællesskab.

Du er altid velkommen til at række ud, hvis du har spørgsmål til rollen eller de praktiske informationer. Vi glæder os til at have dig med på holdet og ønsker dig god fornøjelse i din nye rolle! ❤

Med venlig hilsen,
Ungdommens Røde Kors